雪水菴咏雪二十韻
作者：趙良坡
朝代：宋

paragraphs: 玄冥司號令，屏翳驅雲車。
巧舞穿幽隙，輕揚下曲漥。
初疑蠶食葉，猶恐蠏行沙。
鉛汞三千界，璚瑤百萬家。
樓臺銀作砌，城闕玉爲衙。
壓竹枝翻重，封梅色更佳。
文光偏得月，點綴易爲花。
萬瓦魚鱗矗，千山鳥迹遐。
凝簷珠錯落，布地粉交加。
恍若水晶溜，猶然寶鑑華。
餘暉翻鶴羽，皓彩撲烏紗。
鏤刻非因巧，陶鎔未有瑕。
冰奩緣沼合，縞带逐車斜。
圜石銀盤疊，尖峯玉筍芽。
豪家爭玩賞，洞府亦諠譁。
錦帳傳巵酒，竹爐沸鼎茶。
豐年先有兆，清氣浩無涯。
飛絮那能擬，憑虛最可誇。
不須東郭履，自是剡溪艖。
恭喜瞻三白，停杯看六葩。